Victor Ponta susține că medicul Cătălin Cîrstoiu, candidatul susținut de PNL și PSD pentru Primăria Capitalei, ar avea o șansă doar dacă nu ar candida Cristian Popescu Piedone. Mai mult, Ponta dezvăluie că are "o simpatie personală" pentru Piedone, pe care îl consideră "o victimă" după ce a făcut închisoare în cazul Colectiv.
"Sigur că am o simpatie personală pentru Piedone. Nu doar că a fost primar la două sectoare, ci pentru că eu cred că a fost un țap ispășitor pentru nenorocirea de la Colectiv. Nenorocirea de la Colectiv s-a întâmplat, se poate întâmpla oricând, nu aveau ce să facă nici pompierii, nici doctorii mai mult. Până la urmă, domnul Cîrstoiu, care era atunci manager, e cel mai potrivit să spună: domne, am făcut ce era omenește posibil. A fost folosită politic de domnul Iohannis ca să-mi dau eu demisia. Mi-am dat demisia, de ce l-au mai băgat în pușcărie pe Piedone? Degeaba. Sigur că e o victimă, nu? Categoric", a declarat Victor Ponta la România TV.
Victor Ponta a mai spus în cadrul emisiunii că există primari "buni" în București, oferindu-i drept exemple pe Negoiță și Băluță, dar că alții sunt "catastrofali", făcând referire la Clotilde Armand și la Nicușor Dan.
"Nu știu, nu părea speriat (n.r. - Piedone). A stat în pușcărie nevinovat, de ce să te sperii? Sunt convins că are o mulțime de presiuni, de oferte, sunt convins că-l sună multă lume să-i spună că nu e bine, că vrei să o pățești din nou? Dacă va rezista sau nu o să aflăm când se depun candidaturile. Dacă nu candidează Piedone, sunt convins că o să câștige Cîrstoiu. Să sperăm că se schimbă ceva în Bucureștiul ăsta. Fără Piedone, are șanse să-l bată pe Nicușor Dan. Pentru că voturile se împart. În trei e cel mai rău joc. Cam așa e și jocul ăsta la Capitală în trei.
Piedone exact genul care a fost și la celelalte sectoare. Se duce, pupă oameni, cară cu roaba, e foarte popular, iar Cîrstoiu are nevoie de timp că nu e nici Nicușor să o țină cu sorcova lui acolo, nu e nici Piedone. Dacă s-ar duce Cîrstoiu să pupe, să dea cu bâta în tarabă, cred că greșește. E altceva, e un manager, un tip educat, civilizat, care trebuie să aibă timp să le spună oamenilor treaba asta", a mai spus Victor Ponta.